200-urni tečaj za učitelja joge v Mariboru
2025-04-12 09:00 - 2026-03-21 18:00 (Europe/Paris) | Okolica / Asteya studio, Miklavčeva ulica 7, 2000 Maribor
Pridružite se nam na obsežnem 200-urnem usposabljanju Spanda Vinyasa, da postanete spreten učitelj joge.
Pridružite se nam na obsežnem 200-urnem usposabljanju Spanda Vinyasa, da postanete spreten učitelj joge. V skladu z modrostjo in tradicijo joge, ajurvede, petih elementov ter sodobnega razumevanja anatomije in biomehanike boste preoblikovali svojo lastno prakso in zapustili to usposabljanje samozavestno in kompetentno za poučevanje organske, integralne metode Spanda Vinyasa. Tečaj je odlična izbira za vse, ki vas zanima bolj dinamična vadba – vinyasa joga.
Velika prednost tečaja je, da vas naučimo Spanda metode sekvenciranja jogijskih ur. To pomeni, da pridobite zelo strukturirano, logično in organizirano metodo, s katero lahko učinkovito učite tako popolne začetnike kot tudi tiste, ki imajo že nekaj izkušenj z vadbo asan.
Poleg tega vas spoznamo tudi z zahtevnejšo Spanda Tattva Flow jogo, ki je primerna za naprednejše praktike. Fizični del tečaja izvajamo na srečanjih v Asteya studiu, medtem ko teoretični del predelate v svojem tempu preko vnaprej posnetih predavanj.

Povezava do originalnega članka

Otroški abonma CEPETAVČEK
2025-10-04 00:00 - 2026-03-06 00:00 | Okolica / Mariborska cesta 26, 2352 Selnica ob Dravi
Otroški abonma CEPETAVČEK 2025/26
Sobota, 4. 10. 2025, ob 10.00, dvorana Zinke Zorko v Hramu kulture Arnolda Tovornika

NA DVORIŠČU – glasbena predstava z Romano Krajnčan in Danielom Malalanom (Slovensko stalno gledališče Trst in Dream Art)

Sobota, 8. 11. 2025, ob 10.00, dvorana Zinke Zorko v Hramu kulture Arnolda Tovornika

BUČA DEBELUČA – gostuje gledališče PRAVLJIČARNA

Sobota, 6. 12. 2025, ob 10.00, dvorana Zinke Zorko v Hramu kulture Arnolda Tovornika

PRAZNIČNA POMOČ – gostuje gledališče PIKA POKA

Sobota, 10. 1. 2026, ob 10.00, dvorana Zinke Zorko v Hramu kulture Arnolda Tovornika

ŽIV ŽAV – Zajtrk je zdrav – gostuje gledališče KU-KUC

Sobota, 7. 2. 2026, ob 10.00, dvorana Zinke Zorko v Hramu kulture Arnolda Tovornika

DEŽELA ZIM-BIM-BIM – gostuje Miškino gledališče

Sobota, 6. 3. 2026, ob 10.00, dvorana Zinke Zorko v Hramu kulture Arnolda Tovornika

PREDSTAVA PRESENEČENJA – izdamo lahko le to, da bomo ustvarjali in plesali.

Povezava do originalnega članka

Arhitekt Ivan Vurnik: nekoč in danes, 1884–2024
2025-10-04 11:00 - 2025-11-30 00:00 | Maribor center / promenada Mestnega parka, Ulica heroja Tomšiča
Ivan Vurnik je bil eden izmed osrednjih arhitektov slovenskega modernizma, ustanovni profesor ljubljanske arhitekturne šole, inovator in umetnik.
Razstavo Arhitekt Ivan Vurnik: nekoč in danes, 1884–2024 odpiramo na promenadi Mestnega parka v soboto, 4. oktobra 2025, ob 11.00.
Na promenadi Mestnega parka predstavljamo razstavo o delu Ivana Vurnika, enega izmed osrednjih arhitektov slovenskega modernizma, ustanovnega profesorja ljubljanske arhitekturne šole, inovatorja in umetnika. Razstava želi opozoriti na arhitektova vodilna in nekatera manj znana dela, kot so nadškofijska kapela v Trstu, sanatorij na Golniku, Sokolski dom na Taboru v Ljubljani, Aljaževa kapela v Vratih, delavsko naselje v Mariboru, kopališče Obla Gorica v Radovljici, spomenik skladatelju Juriju Fleišmanu v Beričevem pri Ljubljani in urbanistična ureditev Bleda.
S t.i. »delavsko kolonijo« iz 1920-ih let na Taboru – danes poznano kot Vurnikova kolonija – se je Vurnik vpisal v arhitekturno zgodovino Maribora. Stanovanjska kolonija, ki se razprostira na 50.000 m² ter združuje 211 vrstnih hiš ter jo je Vurnik zasnoval za uslužbence mestnega urada za zavarovanje delavcev, je arhitektov edini izveden urbanistični projekt, prvi primer »vrtnega mesta« in prvi primer reševanja stanovanjskega vprašanja pri nas.
Ivan Vurnik pripada prvi generaciji visokošolsko izobraženih slovenskih arhitektov, ki so se šolali na Dunaju, in so vsestransko zaznamovali slovensko arhitekturno dogajanje. Vurnik je bil med četverico, kamor sodijo še starejši Maks Fabiani (1865–1962), Ivan Jager (1871–1959) in Jože Plečnik (1872–1957), najmlajši, a ga je doletela zahtevna naloga, leta 1919 postaviti na noge na novi Univerzi v Ljubljani ustanovljen Oddelek za arhitekturo Tehniške fakultete. Bil je človek raznolikih sposobnosti in vsestranski tako kot arhitekt, urbanist, oblikovalec, pedagog in raziskovalec. V svojem profesionalnem delu je izhajal iz družinske podobarske tradicije in se skladno s časovnimi premenami navduševal nad raznovrstnimi tokovi, vse od secesijskih vzorov, ekspresionističnih prvin, romantičnega iskanja narodnega sloga in dekorativnih pobud pa vse do funkcionalizma, kar je bilo vedno osnovano na trdnem znanju. Zaradi strokovnih nesoglasij sta leta 1925 s Plečnikom organizirala študijski pouk ljubljanske šole v dveh ločenih seminarjih, kjer je Vurnikova šola, kot alternativa Plečnikovi, predstavljala bolj sodoben arhitekturni svet. Vurnik je sledil tehničnemu napredku in novodobnim trendom razvoja arhitekturne stroke v svetu ter je s svojim projektantskim in pedagoškim delom bil pionir uvajanja sodobnih arhitekturnih rešitev.
Razstavo sta ob 140. obletnici rojstva Ivana Vurnika pripravila Center arhitekture Slovenije in Muzej za arhitekturo in oblikovanje ter na novo osvetlila arhitektov opus in predstavila njegov vpliv na razvoj slovenske arhitekture. Arhitektova osrednja dela so predstavljena z reprodukcijami originalnih načrtov, ohranjenih fotografij ter s sodobnimi fotografijami arhitekturnega fotografa Mirana Kambiča. Fotografije današnjega stanja izražajo odnos uporabnikov do arhitekture, ohranjanja le-te, skrb zanjo in hkrati njeno preoblikovanje skozi prostor časa.
Razstava in program sta nastala v okviru Vurnikovih dni 2025 v produkciji in v sodelovanju s Centrom arhitekture Slovenije, ob podpori Mestne občine Maribor in Krajevne skupnosti Radovljica.
Generalni pokrovitelj projekta v Mariboru je Energija Plus.

Povezava do originalnega članka

Eko Drava
2025-10-18 10:00 - 2025-11-20 18:00 | Maribor center / UGM Kabinet, Strossmayerjeva ulica 6
Vabljeni na ogled del likovnega ex-tempora Eko Drava, kjer avtorji predstavljajo dela na temo življenje ob Dravi. V preteklosti je največja slovenska reka oblikovala pokrajino in usmerjala življenje ljudi. Drava je bila pomembna prometna, transportna in komunikacijska os, raba okolice pa je bila pretežno omejena na pašnike in travnike. Kakšna pa je reka Drava in življenje ob njej danes?
Strokovna žirija v sestavi umetnostna zgodovinarka Tatjana Pregl Kobe, likovni kritik Mario Berdič in slikar Bogdan Čobal je podelila nagrade in priznanja, na razstavo pa je sprejela dela naslednjih avtorjev: Renato Arnejčič, Igor Banfi, Katja Bednarik Sudec, Natalija Berezina, Andreja Budar, Vlasta Črčinovič Krofič, Otmar Gaiser – Pati, Anka Kante, Filip Kovačič, Ana Krajnc, Gregor Kraljić, Andrej Lešnik, Kristina Tinca Lešnik, Zdravko Luketič, Stanislav Lukić, Ivan Lužnik, Marjan Marksl, Suzana Marovt, Mateja Ogorevc, Janez Ovsec, Suzana Pirtovšek, Mojmir Plevnik-Mojč, Štefi Ramšak, Mira Senekovič, Marjan Šenk, Sonja Šmigoc, Slavica Štrukelj Kokoravec, Zlatka Terlevič, Cveto Vidovič, Melita Vidovič, Oto Vogrin, Slavica Zalokar, Melita Zorman.
Nagrade (potapljaški tečaj Potapljaškega društva MB) prejmejo: Stanislav Lukić, Cveto Vidovič in Oto Vogrin, pohvale Andrej Lešnik, Marjan Marksl, Mojmir Plevnik – Mojč.
Nagrado (samostojno razstavo v letu 2026 v Hramu kulture Arnolda Tovornika) prejme Igor Banfi.

Povezava do originalnega članka

Otvoritev razstave Neže Perovšek: The wasps are stinging themselves dry
2025-10-24 19:00 - 2025-11-28 22:00 | Maribor center / Tkalski prehod 4, 2000 Maribor
Neža Perovšek z miselnostjo arhivistke raziskuje breme predmetnosti. Iz osebnega arhiva ustvarja digitalne in slikarske abstrakcije, ki združujejo preteklost in izkušnje ter razkrivajo subtilen družbeni komentar in proces samozavedanja.Neža Perovšek se v svoji likovni praksi loteva vprašanja bremena nuje predmetnosti z miselnostjo arhivistke, ki kritično preizprašuje tako svoje fizično kot družbeno okolje. Fotografske dokaze svojega obstoja najprej pretvarja v digitalne plasti, jih transformira in nato z mehko slikarsko intervencijo preobrazi v abstraktne podobe, ki ohranjajo sledi meja med združenimi elementi. Če je v preteklih projektih črpala tudi iz neosebnih virov, se tokrat osredotoča predvsem na lasten arhiv, kjer združevanje podob ustvarja abstrahirano podobo akumuliranih izkušenj. Njena dela delujejo kot skrivnostne pripovedi – v nerazpoznavnih podobah se skrivajo umetničina preteklost, doživetja in refleksije sveta, ki ga beleži. Prek naslovov in subtilnih namigov umetnica vstopa tudi v prostor angažirane umetnosti, kjer družbeni komentar deluje skozi tiho refleksijo zunanjih vplivov na osebno življenje. S tem njene slike udejanjajo preobrazbo odvečnega v izostreno samozavedanje in premišljeno prisotnost.

Povezava do originalnega članka

[Galerija Media Nox] Ana Malnar: Be coming
2025-10-29 18:00 - 2025-11-20 18:00 | Galerija Media Nox
RAZSTAVA ANE MALNAR
BE COMING
29. oktober – 20. november 2025 // Galerija Media Nox
V Galeriji Media Nox bo v sredo, 29. oktobra 2025, ob 18. uri odprtje razstava likovnih del mlade umetnice Ane Malnar z naslovomo Be coming. Razstava, katere kurtorka je Rebeka Tašič, bo na ogled do 20. novembra 2025.
Mlada umetnica Ana Malnar se v svoji slikarski razstavi predstavlja z deli, ki ponujajo večplastno interpretacijo. Že sam naslov z besedno igro razgalja raznolikost konceptov, ki pa so predvsem odvisni od gledalčevega razmišljanja in dojemanja. Ti se razpenjajo od ironičnih do provokativnih in omogočajo nadaljno odprtost za tematiziranje in diskurz o samih delih.

Povezava do originalnega članka

Filip Kovačič & Plakolm
2025-11-04 10:00 - 2025-11-25 17:00 | Maribor center / Vodni stolp
Vabljeni na odprtje razstave, ki bo v petek, 7. novembra 2025, ob 17. uri.
Razstavo bo odprl likovni kritik g. Mario Berdič Codella.
Filip Kovačič Plakolm “PLACO” (1997) je že kot otrok našel veselje v risanju in ustvarjanju, ki ga spremlja vse do danes. V slikarstvo se je poglobljeno podal kasneje, po zaključku študija.
Po obdobju iskanja navdiha v tujini zdaj živi in ustvarja v Mariboru kot samostojni ustvarjalec kreativnih digitalnih vsebin – od 3D-vizualizacij in animacij do ilustracij.
Leta 2021 je diplomiral na Tehnični univerzi FH Joanneum v Gradcu, smer industrijsko oblikovanje. Sodeloval je pri številnih projektih z mednarodnimi podjetji, kot so Bosch, KTM in Mini. Poklicno pot je začel v Nemčiji kot pripravnik pri podjetju Mercedes-Benz, na oddelku za zunanje oblikovanje avtomobilov. Po zaključku pripravništva se je odločil nadaljevati študij in se specializirati na področju avtomobilskega oblikovanja.
Leta 2023 je na isti univerzi magistriral ter pridobil naziv magister umetnosti in dizajna. Pot do magisterija ga je znova vodila v Nemčijo, tokrat v podjetje BMW Group, kjer je na oddelku avtomobilske znamke Mini eno leto sodeloval pri serijskih projektih in hkrati opravljal kooperativno magistrsko nalogo.
Skozi vsa leta študija je raziskoval različne panoge oblikovanja in umetnosti. Posebej ga navdihujeta street art in pop culture. Njegov umetniški izraz se napaja iz sveta oblikovanja, ilustracije in animacije, kar se v njegovem delu zrcali v sproščenem prepletanju tehnik in pristopov. V nasprotju s strogimi in premišljenimi linijami, ki jih zahteva avtomobilski dizajn, so njegove slike igrive, skoraj pravljične ter polne živih barv in energije. Na videz preproste, a vsebinsko kompleksne, razkrivajo bogat svet različnih tehnik – od akrilnih barv do oljnih pastelov, markerjev in sprejev.

Povezava do originalnega članka

Hannah Koselj Marušič: SHE'S A 10: Posedovati telo
2025-11-04 18:00 - 2025-11-26 18:00 | Kulturni inkubator
RAZSTAVA HANNAH KOSELJ MARUŠIČ
SHE’S A 10: Posedovati telo // SHE’S A 10: Sit, Possess, Own. My body, your decor.
Torek, 4. november 2025 // ob 18. uri // Kulturni inkubator
V torek, 4. novembra 2025, bo v Kulturnem inkubatorju ob 18. uri odprtje razstave SHE’S A 10: Posedovati telo, pod katero se je podpisala Hannah Koselj Marušič. Odprtju bo sledil performans, ki ga bo umetnica ponovila še ob zaključku razstave v sredo, 26. novembra 2025.

Projekt SHE’S A 10: Posedovati telo umetnice Hannah Koselj Marušič skozi različne faze raziskuje, kako se (žensko) telo v sodobni patriarhalno-kapitalistični družbi razume, uporablja in vrednoti. Rdeča nit teh transformacij so velike tkanine iz satena, na katere je umetnica natisnila estetizirane fotografije svojih telesnih delov – razrezane, povečane, zglajene v podobah, ki hkrati vabijo in odtujujejo.
Sprva so tkanine služile kot kostum in rekvizit performansa: umetnica Hannah Koselj Marušič in plesalka/koreografinja Patricija Crnkovič sta jih nosili kot obleke, kot bi bili telesi sami oviti v lastne podobe, uporabljeni kot dekoracija. Po performansu so se tkanine preobrazile v galerijski objekt, v funkcijo fotografije. V naslednji stopnji projekta pa so se obiskovalke_ci z njimi srečevali v drugačni, intimnejši obliki, umetnica jih je dala razrezati in sešiti v okrasne blazine. Blazine so obdržale sled teles, saj tkanine niso bile oprane, hkrati pa so na njih ostali motivi razkosanega, estetiziranega telesa. Gledalci se z njimi niso srečevali le vizualno, temveč tudi fizično, praktično: nanje so sedli ob ogledu filma, sedli so torej na “telo”, ki je postalo dekorativno-praktični element, ki služi uporabnici_ku.
Ta, četrta variacija projekta SHE’S A 10, Posedovati telo, blazine potisne še korak dlje. Iz galerijskega objekta in praktičnega rekvizita postanejo predmet izmenjave, blago na prodaj. Performativni akt prodaje razgali logiko, ki je v teh podobah prisotna od vsega začetka: žensko telo v patriarhalni kapitalistični družbi ni zgolj telo, temveč dekoracija, estetski fragment, potrošni objekt. Kljub navideznem udobju, ki ga pričara ideja blazine, v njem ostaja tudi nekaj neudobnega. Blazine so intimne sledi, prežete z dotikom, bolečino in zgodovino performerk. Kupec tako postane del sistema, ki ga projekt kritizira, obenem pa se sooči z vprašanjem, kaj zares pomeni “posedovati” telo drugega.

Avtorica grafike je Hannah Koselj Marušič.

Povezava do originalnega članka

KIBLIX 2025 | Monika Pocrnjić: Epipremnum Aureum Machina Transcendens
2025-11-13 18:00 - 2025-12-13 13:00 | Maribor center / artKIT, Glavni trg 14, Maribor
KIBLIX 2025 | odprtje: Monika Pocrnjić: Epipremnum Aureum Machina Transcendens
Vljudno vabljeni na odprtje razstave Epipremnum Aureum Machina Transcendens intermedijske umetnice Monike Pocrnjić, ki bo v četrtek, 13. novembra 2025, ob 18. uri v razstavišču artKIT. Razstava nadaljuje umetničino raziskovanje razmerja med rastlinami, tehnologijo in človeško prisotnostjo. V vsakdanjih predmetih, zbranih iz skladišč in ostankov preteklih produkcij, prepoznava potencial vmesnikov – sistemov, ki merijo svetlobo, zvok, gibanje in vlago ter na svojevrsten način vizualizirajo življenje rastlin in okolja.
Epipremnum Aureum Machina Transcendens odpira vprašanje, kako bi lahko tehnologija postala del naravnega kroga – ne kot odpadek, temveč kot preobrazba.

Povezava do originalnega članka

Festival Enimation
2025-11-14 18:00 - 2025-11-15 18:00 | Maribor center / Vetrinjski dvor
FESTIVAL ENIMATION, 15. Mednarodni festival otroškega in mladinskega filma
Festival ENIMATION že petnajst let odpira prostor domišljiji, ustvarjalnosti in glasu mladih filmskih ustvarjalcev z vsega sveta. Skupaj bomo raziskovali moč zgodb, domišljijo in svet skozi oči mladih ustvarjalcev. Čakajo nas filmske projekcije, delavnice, pogovori in druženje.
Od 12. do 16. novembra 2025 se bo Vetrinjski dvor znova spremenil v filmsko središče otrok, dijakov in mentorjev, ki bodo skupaj ustvarjali, gledali in spoznavali moč filmskega jezika.
Program Kulturni dnevnik si na festivalu ENIMATION ogleda tematski sklop, ki tokrat izpostavlja temo (Ne)vidni / Unseen. Ogledali si bomo 9 kratkih filmov, ki so jih na izbrano temo naredili otroci iz Slovenije in drugih držav po svetu.
Več informacij: www.enimation.si
Kulturni dnevnik je za udeležence, organizirane šolske skupine, brezplačen projekt, ki je nastal z namenom, da spodbudimo šolajočo se mladino k lastnemu angažmaju in ustvarjanju ter obisku kulturnih ustanov, hkrati pa jim omogočimo, da čim bolje spoznajo različne poklice s področja kulture.

Povezava do originalnega članka

KIBLIX 2025 | Matej Stupica: Toplice/Topless
2025-11-14 19:00 - 2025-12-06 14:00 | Maribor center / MMC KIBLA, Ulica kneza Koclja 9, Maribor
KIBLIX 2025 | odprtje razstave: Matej Stupica: Toplice/Topless
Vljudno vabljeni na odprtje samostojne razstave Mateja Stupice Toplice/Topless, ki bo v petek, 14. novembra 2025, ob 19. uri v prostoru za umetnost KiBela. Četudi smo ga spoznali po njegovih risbah, stripih in ilustracijah, Matej Stupica deluje tudi na drugih področjih umetnosti. Njegova prva samostojna razstava v Mariboru bo skozi instalacije zajela to ustvarjalno večplastnost, v nastajanje katere je vključil mnoge sodelujoče.
Toplice/Topless je svojevrstna celostna umetnina, v kateri se risba, ki se iz statične prelevi v animacijo, prepleta z zvokom, besedo, videom, glasbenimi instrumenti in raznimi predmeti, ki v konstelacijah z elektro-mehanično kinetiko delom dodajajo performativno dimenzijo.

Povezava do originalnega članka

Heavenphetamine, Kalu, Timo Chinala
2025-11-14 21:00 - 2025-11-15 02:00 | Dvorana Gustaf
A veš tisto, ko … ko se vesolje naenkrat tako obrne skozi samo sebe, da se vse karte in zvezde kar same od sebe zložijo v perfektno urejeno mužikalično srečo? Tako je nastal tudi VAKUMov naslednji koncert, ki je s tem morebiti – upajmo! – celo dokaz, da svet pripada tistim, ki sanjajo močneje. Zato vabimo vse sestre in brate v glasbi, da se nam pridružite 14. 11. v Gustafu – in da s pomočjo glasbe zasanjamo en res dober glasbeni večer.
V objemu Gustafa se začnemo družiti ob 20h, KALU začne takoj po 21h, nato pa družno proti jutru. Pridite, kdor s sabo pripelje še koga, ki ni na naši listi, naj to pove na blagajni in se spogaja za popustek. Samoprispevek za listo je 13EUR, ostali 15EUR. Prijava na listo vas nič ne stane, težimo tudi ne – omogoča pa vam in nam, da naredimo še kak VAKUM.

Povezava do originalnega članka

GRAJSKI VRTOVI IN OBEDI
2025-11-15 10:00 | Maribor center / Grajska kavarna Pokrajinskega muzeja Maribor
Botanično-kulinarična delavnica z Meto Pivec
Pleveli in cvetlice, ki rastejo tudi izven naših vrtov, so lahko okusna in hranljiva popestritev jedilnika. Rastline in njihovo uporabo bomo spoznavali pod vodstvom Mete Pivec, strokovne sodelavke v Botaničnem vrtu Univerze v Mariboru. Na sedmem srečanju bomo pripravili presno sladico iz zemeljskega mandlja in tople napitke iz cikorije, regrata, želoda, volčjega boba in ječmena.
Plačljiv program, cena znaša 15,00 € na udeleženca.
Prijave sprejemamo do 13. 11., oziroma do zapolnitve mest na naslovu museum@museum-mb.si ali telefonu 02 228 35 51.

Povezava do originalnega članka

Otroška predstava v BODIFIT Caffe: Zmešnjava iz kovčka
2025-11-15 10:00 - 12:00 | Otroška predstava v BODIFIT Caffe: Zmešnjava iz kovčka
V soboto, 15. novembra 2025, bo v BODIFIT Caffeju v Mariboru potekal otroški dogodek s pričetkom ob 10.00. Otroci bodo uživali v ventrilokvistični predstavi »Zmešnjava iz kovčka«, ki jo bo izvedla igralka Lucija Ćirović.
Predstava na duhovit in igriv način odpira svet domišljije, kjer nič ne gre po načrtu – iz kovčka namesto strašne zveri pokukajo čisto druge živali!
Otroci bodo skupaj z Lucijo odkrivali, kam se je skril lev, ali žabice znajo peti in zakaj se je v predstavo prikradel petelin. Dogajanje je polno presenečenj, smeha in glasbenih vložkov, ki navdušujejo tako najmlajše kot njihove starše.
»Zmešnjava iz kovčka« je ena prvih slovenskih ventrilokvističnih (trebuhogovorskih) predstav za otroke. S kombinacijo lutkovne igre, humorja in interaktivnih trenutkov ustvarja edinstveno gledališko izkušnjo. Lucija Ćirović je priznana igralka, stand-up komičarka, lutkarica in prva ventrilokvistka v Sloveniji.
Že več kot 20 let ustvarja in nastopa za otroke v gledališču, na televiziji ter v živo po vsej državi.

Povezava do originalnega članka

Animacija peska s Hano Repše
2025-11-15 10:00 - 13:00 | Maribor center / Vetrinjski dvor, Vetrinjska ulica 30, Maribor
V sodelovanju s 15. mednarodnim festivalom ENIMATION vas lepo povabimo, da se nam pridružite čarobnemu ustvarjanju animiranih podob v tehniki peskane animacije. S preprostimi, a edinstvenimi materiali, kot so pesek, polenta in mleta kava, boste odkrivali, kako spreminjanje oblik pripoveduje zgodbe, ki jih ujamemo v animacijo.
Čarovnija animiranih podob, ki zaživijo na platnu je posebna. Vsakič znova nas navduši, ko se ob kliku na gumb “predvajaj” pred našimi očmi odvijejo podobe, ki smo jih korak za korakom fotografirali in stem ustvarili animacijo.
Na delavnici bomo ustvarjali animacijo korak za korakom, posneli zvok za popolno doživetje in sodelovali v procesu od ideje do animacije – ko podobe oživijo.
Pridite, ustvarjajte in začutite magijo animacije!
Zakaj se udeležiti delavnice?

Spoznajo animirani film in raziskujmo tehniko peskane animacije.
Urimo potrpežljivost, natančnost in vztrajnost.
Ustvarimo svojo kratko animacijo skupaj s svojimi z najbližjimi.

Sobotne delavnice za družine pod skupnim imenom Sobota za družbo ponuja obiskovalcem tudi igralni kotiček z igrami za najmlajše ter ustvarjalne priložnosti za mlade in odrasle. Za dobro počutje bomo poskrbeli s čajem, kavo in kakšno kulinarično posebnostjo. Naj bo vzdušje ustvarjalno, domačno in polno navdiha. Dodatno ponudbo pijače lahko preverite tudi v Vetrinjc – BarCoda, ki bo odprt v času MARSovih ustvarjalnih sobot.
Prijave: Zaradi omejenega števila mest vas prosimo, da se predhodno prijavite s plačilom kotizacije. Mesto si zagotovite s predhodnim nakupom vstopnice na spletni strani MARSa www.marsmaribor.org

Prispevek: 5,00 EUR z DDV / posamična (1 odrasel in 1 otrok), 10,00 EUR z DDV/ družinska (do 2 odrasla in 3 otroci). Materiali so vključeni.
Dogodek organizira Zavod MARS Maribor skupaj z ustvarjalkami in ustvarjalci ter drugimi partnerji s finančno podporo Mestne občine Maribor – program kultura: MARSov interdisciplinarni kulturno-vzgojni program.

Povezava do originalnega članka

KIBLIX 2025 | Bralno-izobraževalna srečanja: Srednje vroče – podobe v času segrevanja
2025-11-15 10:00 - 2025-12-13 11:30 | Maribor center / MMC KIBLA, Ulica kneza Koclja 9, Maribor
Bralni krožki: KIBLIX 2025 | Bralno-izobraževalna srečanja: Srednje vroče – podobe v času segrevanja
Bralno-izobraževalna srečanja: Srednje vroče – podobe v času segrevanja 15. 11.–13. 12. 2025, ob 10. uri (pet srečanj: 15. november, 22. november, 29. november, 6. december in 13. december 2025) MMC KIBLA Srednje vroče – podobe v času segrevanja je cikel bralno-raziskovalnih srečanj v okviru programa neformalnega izobraževanja KID KIBLA. V okviru cikla bomo brali knjigo Medium Hot: Images in the Age of Heat (2025) umetnice in teoretičarke Hito Steyerl.
Serijo teh srečanj horizontalno moderirajo igralka in performerka Barbara Kukovec, doktorica filozofije in feministična teoretičarka Maja Pan, pedagoginja Cvetanka Mileva ter umetnostna zgodovinarka in kuratorka Irena Borić. Skozi serijo dogodkov, katerih iztočnica je omenjena knjiga Hito Steyerl, sooblikujemo skupnostno pedagoško situacijo.
Srečanja bodo potekala vsak teden, od 15. novembra do 13. decembra 2025, v MMC KIBLA.

Povezava do originalnega članka

Manj odpadkov, več poezije
2025-11-15 11:00 - 13:00 | Maribor center / Studio
Codovci verjamemo, da se dobre ideje – tako kot dobra kava – razvijejo počasi, z mislijo na skupnost in planet.
Zato vas vabimo na zaključni dogodek natečaja za najboljše haikuje, s katerim smo iskali tri vrstice, ki dišijo po kavi, skupnosti in trajnosti.
Ob topli skodelici bomo razglasili zmagovalne haikuje, podelili nagrade najboljšim ustvarjalkam in ustvarjalcem ter z novimi trajnostnimi lončki za kavo za s sabo v Vetrinjcu nazdravili tudi našim 20 letom delovanja.
Pridite po svoj odmerek poezije in dobrih namenov.

Povezava do originalnega članka

Alma 15+
2025-11-15 19:00 | Mala dvorana
Alma 15+
Popotne skice gospodične A.

Darka Erdelji po motivih življenja Alme Karlin / 50 min

“Po svetu hočem potovati, uživati in gledati … Kar lepega mi podari, listom tem zaupati …” je zapisala gospodična A. ali Alma Karlin, ena največjih popotnic vseh časov. Na osem let dolgo pot se je odpravila sama, z eriko, pisalnim strojem, in z na roke napisanim desetjezičnim slovarjem, ki ga je sama sestavila. “Ni me silila želja po pustolovščini, temveč klic zadane naloge, ki je ni bilo mogoče zavrniti: Pisala bom!”
Alma, Popotne skice gospodične A., je poetična predstava o korakih v neznano in o iskanju življenja v pisani raznolikosti sveta … Pa tudi o pomenu nizanja trenutkov, ki nas opisujejo, nam dajejo širine in globine ter se spreminjajo v spomine. “Vsak človek, ki nam prekriža pot, je naš učitelj, ki nevede ali vede oblikuje naš značaj. Tako lahko svojo dušo primerjamo s potnim listom, v katerem je vsak, ki je kakorkoli posegel v našo usodo, zapustil svoj vizum ali žig. Naj bo močen ali
slaboten, nobeden se popolnoma ne zabriše.”
*Predstavo uvrščamo v sklop In.zgodbe. In.zgodbe so avtorski projekti naših hišnih ustvarjalcev

Nakup kart

Povezava do originalnega članka

Vrati rundu
2025-11-15 19:00 - 20:00 | Maribor center / Mali oder Narodnega doma
Vrni rundo (Vrati rundu) je humorna in nostalgična drama o vsakdanjih absurdnostih, življenjskih ponovitvah ter ciklih, iz katerih se človek sicer želi iztrgati, a se znova in znova vanje vrača. Predstava skozi igro identitet, časa in kolektivnega spomina raziskuje tiste univerzalne trenutke, ki nas hkrati potiskajo naprej in nas zadržujejo v preteklosti. Gre za rituale, vzorce vedenja in naključne pogovore – na videz nepomembne, a globoko pomenljive – katerih resnična teža se razkrije šele sčasoma.
Vse, kar si želimo pozabiti, se vrača – skozi anekdote, vonjave, podobe. To so fragmenti, ki gradijo naš spomin in razkrivajo privlačnost, a tudi nelagodje preteklosti; spomine, ki so obenem idealizirani in potihem zatiralski.
Predstava se odvija kot kolaž vinjet – drobcev človeških usod, razpetih med banalnostjo vsakdanjega življenja in globinami notranjega nemira. Zgodbe se prepletajo, zlivajo in razhajajo kot megleni spomini, ki se stapljajo s fikcijo. Skozi celotno dogajanje se tke napetost med zasebnim in javnim, političnim in intimnim, komičnim in tragičnim. Trenutki navidezne banalnosti se nenadoma razprejo v metafore, ki razkrivajo globlje družbene in eksistencialne razsežnosti.
Predstava poteka v hrvaškem jeziku.
Vstopnice: Redna cena: 10 €; dijak, študent, upokojenci: 7 €
Vstopnice so na voljo eno uro pred dogodkom na lokaciji in z rezervacijo na info@ziz.si.

Povezava do originalnega članka

Performans Tine Valentan: Avtoportret
2025-11-15 20:00 - 22:00 | Kulturni inkubator
AVTOPORTRET
performans Tine Valentan
Sobota, 15. november 2025 // ob 20. uri // Kulturni inkubator
V soboto, 15. novembra 2025, bo v Kulturnem inkubatorju ob 20. uri performans Tine Valentant z naslovom Avtoportret. Premiera performansa, ki bo ponovitev decembra doživel še v Ljubljani, je del praznovanja 20. obletnice Društva Nagib.

Med škatlo in mojim telesom
je spomin na to, kako sem prišla sem.
Znova pišem začetek.
Spreminjam ujetost
v povezanost.
Kje se ta prostor konča,
in kje se začnem jaz?
Ne štejem sten.
Ne sledim robovom.
Merim —
ne prostora —
temveč, kako je,
biti v njem.
Kako se moj prst poravna z vžigalico.
Kako žlica zrcali lok mojega palca.
Kako rob blazine sledi oblini moje glave.
Kako svet vrača mojo gesto,
Kako sta držati in biti držana eno.
Ne štejem sten.
Ne sledim robovom.
Merim —
težo kaplje dežja, ki drsi po oknu,
razdaljo, ki jo misel prepotuje, preden se vrne k meni,
prostor, ki ga vzdih zasede v prazni sobi.
V hiši,
v sobi,
v škatli,
v trebuhu,
najdem odmeve prvih kontejnerjev —
prvih ljudi, ki so držali tisto, kar je bilo pomembno.
Prva kulturna naprava je bila verjetno nosilka —
davno pred nožem, sekiro,
kopalom, orožjem.

KOLOFON:
Avtorica in izvajalka: Tina Valentan
Zunanje uho/oko: Anja Bornšek // Oblikovanje zvoka: Tomaž Tomljanović // Oblikovanje svetlobe: Urška Vohar // Kostumografija: Tomaž Tomljanović // So-snovanje fizičnega uvoda: Anja Bornšek // Grafično oblikovanje: Megajver
Produkcija: Tina Valentan // Koprodukcija: Nagib Maribor (zanj Petra Hazabent), MKC Maribor, DUM Društvo umetnikov // Partnerji: LGM in Plesna izba Maribor
Finančna podpora: Ministrstvo za kulturo RS – dvoletni avtorski projekt, Mestna občina Ljubljana in Mestna občina Maribor
Zahvale: Mateja Bučar, Jasmina Križaj, Igor Dobričić, Diskolektiv in Jaka Bombač.

Povezava do originalnega članka

Festival Mladi Maribor
2025-11-17 08:30 - 2025-11-21 18:00 | Maribor
FESTIVAL MLADI MARIBOR 2025
17.-21. november 2025 // Kulturni inkubator in druge lokacije v Mariboru
Med 17. in 21. novembrom 2025 bo v Mariboru ponovno čas za prav poseben festival, ki v ospredje postavlja mlade: festival Mladi Maribor, ki ga organizira Mladinski kulturni center Maribor, omogoča pa Mestna občina Maribor.
Hej, Maribor! Pripravi se na teden, ko se vse vrti okrog mladih, povezovanja, ustvarjanja in zabave! Čaka te kup brezplačnih dogodkov, novih izkušenj in dobrih vsebin. Večina festivalskega programa se bo dogajala v Kulturnem inkubatorju, letošnja festivalska edicija pa se odpravlja tudi na prav poseben avtobusi, ki bo vozil do šol.

PROGRAM
Ponedelje, 17. november 2025
ob 8.30 | Kulturni inkubator
ODPRTI DIALOG Z MLADIMI: TRAJNOSTNA (PRE)HRANA
Imaš idejo, kako narediti prehrano bolj trajnostno, lokalno in pravično – doma, v šoli, v skupnosti?
Pridi na odprti dialog z mladimi in povej svoje mnenje! Tvoji predlogi štejejo – skupaj s strokovnjaki bomo iskali rešitve, ki jih lahko uresničimo. Osrednje vprašanje: Kako posamezni deležniki uresničujete koncept trajnostne (pre)hrane pri svojem delu – in kako lahko skupaj podpremo ideje mladih ter jih prevedemo v sistemske rešitve?
Osrednji govorci: Mojca Polak – direktorica, Višja strokovna šola za gostinstvo in turizem Maribor // Živa Kavka Gobbo – predsednica, Focus – društvo za sonaraven razvoj // Adrijana Kos – projektna vodja Zeleni koraki za kulturo, Mladinski kulturni center Maribor // Marja Guček – direktorica, Mladinski kulturni center Maribor.
OBVEZNE PRIJAVE NA DIALOG
Projekt Futr za jutr Društva Focus sofinancirata Eko sklad j.s. in Ministrstvo za okolje, podnebje in energijo.
* * *
TOREK IN SREDA, 18. in 19. november 2025
Torek in sreda dopoldne | mariborske šole
#MLADIBUS: TERENSKI OBISK MARIBORSKIH SREDNJIH ŠOL
Torek | ob 11.00 | Kulturni inkubator
SOBA POBEGA: Laboratorij Karla Scherbauma in pozabljena žarnica
Igra zasleduje zgodbo o laboratoriju, ki je sicer izmišljena, temelji pa na resničnih zgodovinskih dejstvih o začetkih elektrifikacije v Mariboru. Sestavljena je iz taktilnih ugank, ki spodbujajo sodelovanje, logiko in opazovanje. Scena zasleduje avtentični občutek 19.stoletja, vključuje pa tudi nekaj sodobnih tehnologij za pomoč pri odkrivanju preteklosti. Cilj ni le pobeg iz prostora, temveč »prižgati« pozabljeno Scherbaumovo žarnico.
OBVEZNA REZERVACIJA TERMINA
Sreda | ob 19. uri | Kulturni inkubator
KAVČ KONCERT
Pripravi se na večer, ko bo udobje zamenjala energija. Pop/rock trio KAVČ — Matej, Tine in Žan — prinašajo v Maribor svojo nalezljivo kombinacijo melodij, humorja in pravega koncertnega žara.
* * *
ČETRTEK, 20. november 2025
ob 17. uri | Kulturni inkubator
DELAVNICA ZNAKOVNEGA JEZIKA: POVEJ MI Z ROKAMI!
Ste že slišali, da se lahko pogovarjamo brez besed, brez telefona in interneta?
Da, govorimo o slovenskem znakovnem jeziku (SZJ). Na delavnici se bomo naučili osnov SZJ – kretenj za vsakdanje pogovore in še tistih, ki jih boste predlagali sami. Pridi, nauči se “govoriti” na nov način in odkrij svet brez besed.
OBVEZNE PRIJAVE NA DELAVNICO
ob 19. uri | Kulturni inkubator
DELAVNICA KVAČKANJA: KVAČKAŠ, TOREJ SI
Pridruži se sproščeni delavnici kvačkanja, kjer bomo skupaj ustvarjali, se smejali in klepetali – vse to ob mehki preji in super družbi. Če si kdaj želel/a narediti svojega pliškota, unikatno darilo ali pa samo odklopiti misli po dolgem dnevu, je to pravi kraj zate. Na delavnici boš: spoznal/a osnove kvačkanja, odkril/a trike in nasvete, kako iz klobke preje nastane nekaj čarobnega, domov odnesel/a svojo mini kvačkano živalico. Za vse materiale je poskrbljeno – preja, kvačke in pripomočki te čakajo, ti pa prinesi le dobro voljo.
OBVEZNE PRIJAVE NA DELAVNICO
* * *
PETEK, 21. november 2025
Objava nagrajencev #mladiborske nagradne igre, ki bo potekala med 10. in 20. novembrom na našem profilu @mladimaribor.

TRAJNOSTNI KORAKI FESTIVALA
MKC Maribor je v okviru projekta Zeleni korak za kulturo sprejel trajnosto zaobljubo, kjer se vsi zaposleni trudimo z majhnimi koraki zmanjšati naš ogljični odtis. Na to pot srčno vabimo tudi naše udeležence, izvajalce in vse ostale, ki ste na kakršenkoli način povezani z MKC Maribor, da nas s svojim zgledom pri tem podprete:

Festival organiziramo v skladu z načeli trajnostnega dogodka. Vabimo vas, da na dogodke v Kulturnem inkubatorju (Koroška cesta 18) pridete peš // s skirojem // s kolesom: najbližje postajališče sistema MBajk je Strossmayerjeva ul. – Tržnica // z mestnim avtobusom: avtobus št. G2, G4, G5, G6, P8, P9, P10, P11, P12, P13, P16, P18, postaja za izstop je Glavni trg: Rotovž ali Elektro // z vlakom ali medkrajevnim avtobusom // se z drugimi udeleženci dogodka dogovorite za sopotništvo.
Na dogodkih bo poskrbljeno tudi za trajnostno pogostitev. Z namenom preprečevanja nastajanje odpadne hrane so morebitne odjave od dogodka obvezne. Če se dogodka kljub prijavi torej ne boste uspeli udeležiti, vas prosimo, da nas o tem obvestite na eva.zunec@mkc.si
Pridno ločujemo vse odpadke ki jih naredimo, zato bodo na dogodku jasno označeni in postavljeni ekološki kotički – poiščite jih. Voda v Kulturnem inkubatorju je pitna in vas zato vabimo, da s sabo prinesete lasten bidon ali steklenico.

Festival organizira Mladinski kulturni center Maribor in omogoča Mestna občina Maribor.

Povezava do originalnega članka

Manierizem
2025-11-17 17:00 | PEKARNA MAGDALENSKE MREŽE
17. 11. 10. 2025 ob 17.00, Pekarna Magdalenske mreže
Predavanja iz umetnostne zgodovine: Novoveška arhitektura in umetnost

Manierizem

V ponedeljek, 17. 11. 2025, ob 17.00 vabimo v prostore Pekarne Magdalenske mreže na četrto predavanje iz umetnostne zgodovine v tem ciklu, ko govorimo o novoveški arhitekturi in umetnosti.

Novoveška arhitektuai in umetnost obravnava renesančni, baročni in historični slog in obsega čas med 15. in 19. stoletjem. Nadaljevanje lanske teme Umetnost srednjega veka bo Novoveški arhitekturi in umetnosti v letu 2026 sledila predavanja Moderna in sodobna arhitektura in umetnost. Tako bo sklop triletnih predavanj tudi vsebinsko zaokrožen in bo udeleženim ponudil spoznavanje umetnosti skozi arhitekturo Evrope.

Poglabljanje znanja s področja novoveške arhitekture in umetnosti bo vzpodbudilo kritični premislek, odprlo pogovor o arhitekturi, umetninah in simboliki le-teh. Tekom predavanj bomo spoznavali primerjalno analizo slogov in simbolov v različnih obdobij.

Že sedmo leto zapovrstjo nadaljemo z brezplačnim ciklom predavanj, srečanja se odvijajo tedensko v razponu dveh mesecev in trajajo dve šolski uri. Potekajo vsak ponedeljek ob 17.00. Predavanja izvaja dipl. umetnostni zgodovinar Simon Žlahtič.

Avtor: Marcok – Self-published work by Marcok; licenca: CC BY-SA 3.0; URL: https://commons.wikimedia.org/w/index.php?curid=625383

Manierizem

znan tudi kot pozna renesansa, je slog evropske umetnosti, ki se je pojavil v poznejših letih italijanske visoke renesanse okoli leta 1520, razširil se je približno do leta 1530 in trajal približno do konca 16. stoletja v Italiji, ko ga je v veliki meri zamenjal baročni slog.

Osem predavanj in en terenski ogled bo razdeljen po sklopih:

Protorenesansa, Zgodnja renesansa, Visoka renesansa, Zgodnji barok, Zreli barok, Pozni barok, Klasicizem, Neoslogi in historicizem

Vabljen_a, da se nam pridružiš!

Povezava do originalnega članka

La La Lajf
2025-11-17 20:00 - 21:00 | Maribor center / Dvorana generala Maistra
ROJSTVO! Se ga ne spomnim najbolje …
VRTEC! Ko si srečen, brž ponovi vse od prej!
VALETA! To, kooončno je konec te osnovne!
MATURANC! To, kooončno je konec te srednje! Juhuuu!
DIPLOMA! To, kooončno … Čaki malo, tole mi je nekam znano.
SLUŽBA! Fak, tu sploh ni noben’ga »končno«! Jaz bom garal do smrti!
STARŠEVSTVO! Meni se bo zmešalo en dan. Tako je imeti otroke, al’ kaj? Fak! Mi nismo bili takšni, prisežem! Mi smo se cele dneve igrali na ulici, samo nafutrali so nas vmes!
ABRAHAM! Kdaj?! Kako?! Kdo je ta nagubana, osivela podoba v ogledalu?
PENZIJA! Danes je dober dan, ena okončina me celo ne boli. Grem počasi kar parcele na britofu počekirat.
VNUKI! Heh, klovni mali, ko bi le vedeli …
SMRT! No ja, cajt je že bil.
Predstava La La Lajf je novi šov tandema Perica Jerković & Robert Petan, ki sta nas nedolgo nazaj navduševala s komedijo Zbogom, korona, mi gremo na dopust. Skozi skeče, pesmi in stand-up komedijo tokrat na odru dočarata vse, kar življenje prinese. Vrtčevsko rajanje, mladostniško popivanje v parku, poročno slavje, poletna žurka na plaži, novoletna sindikalna zabava ali sedmina. Življenje je žur – fajn se boš imel le, če ga ne dojemaš preresno.
Cena vstopnic: 1. kategorija: 22 €; 2. kategorija: 19 €; 3. kategorija (balkon): 17 €

Povezava do originalnega članka

Soba pobega: Laboratorij Karla Scherbauma in pozabljena žarnica
2025-11-18 11:00 - 2026-02-26 18:29 | Kulturni inkubator
SOBA POBEGA
Laboratorij Karla Scherbauma in pozabljena žarnica
Začetek 18. novembra 2025 // ob torkih in četrtkih med 11. in 17. uro // Kulturni inkubator
Od 18. novembra 2025 do predviodoma konec februarja 2026 se bo v sodelovanju z društvom Inoqi del Kulturnega inkubatorja spremenil v sobo pobega. Vstop je brezplačen in primeren za skupine od štiri do osem udeležencev. Na voljo je različica za obiskovalce, stare od 8 do 12 let in obiskovalce, starejše od 13 let. Soba pobega bo v omenjenem terminu delovala ob torkih in četrtkih med 11. in 17. uro, pri čemer je zadnji vstop možen ob 16. uri. Predhodne rezervacije termina so obvezne, obrazec se nahaja na dnu te strani.

Laboratorij Karla Scherbauma in pozabljena žarnica je pustolovščina, ki vas popelje v skrivnosti lokalne zgodovine, izumov in ustvarjalnosti. Igra zasleduje zgodbo o laboratoriju, ki je sicer izmišljena, temelji pa na resničnih zgodovinskih dejstvih o začetkih elektrifikacije v Mariboru. Sestavljena je iz taktilnih ugank, ki spodbujajo sodelovanje, logiko in opazovanje. Scena zasleduje avtentični občutek 19.stoletja, vključuje pa tudi nekaj sodobnih tehnologij za pomoč pri odkrivanju preteklosti. Cilj ni le pobeg iz prostora, temveč »prižgati« pozabljeno Scherbaumovo žarnico.
Leta 1879 je Thomas Edison prižgal prvo žarnico. Že štiri leta kasneje, 1883, jo je v Mariboru prižgal vizionar in podjetnik Karl Scherbaum. V teh časih je v mestu živel tudi Nikola Tesla, ki ni govoril le o elektriki, ampak tudi o nevidnih silah, ki tečejo med ljudmi. Morda je prav to dalo Karlu idejo, da prava energija ne teče le po žicah … Šepetalo se je, da naj bi imel skrivni laboratorij, kjer je snoval posebno žarnico, ki jo lahko prižge le moč povezanosti. Po njegovi smrti se je na to pozabilo…vse do pred kratkim. V zapuščeni mestni kleti so naleteli na zanimivo sobo, s čudnimi Scherbaumovimi napravami, načrti in v sredini veliko, nenavadno žarnico…
Nič ne deluje. Kot da celoten laboratorij spi in trmasto čaka na pravi… impulz. Prebudite njegove stroje, sledite toku in razvozlajte skrivnost – prižgite pozabljeno žarnico!
Soba pobega je brezplačna, na voljo bo od 18. novembra 2025 do 26. februarja 2026 v Kulturnem inkubatorju, oba dneva med 11. in 17. uro, pri čemer je zadnji vstop možen ob 16. uri. Na voljo bosta dve različici: za obiskovalce, stare od 8 do 12 let in obiskovalce, starejše od 13 let. Predviden čas igranja je 30-45 minut, soba pobega pa je primerna za skupne od 4 do 8 oseb. Obvezne so predhodne rezervacije temrina.

REZERVIRAJ SVOJ TERMIN

ROJSTNI DAN V SOBI POBEGA? ZAKAJ PA NE!

S sobo pobega si lahko med 18. novembrom 2025 in 28. februarjem 2026 popestrite tudi praznovanje rojstnega dne. Praznovanja potekajo v po predhodnem dogovoru ob sobotah, na voljo pa sta dva termina: med 11.00 in 13.00 ali med 14.00 in 16.00. Cena rojstnega dne je 180 €. S seboj lahko prinesete tudi pogostitev in/ali torto.
~ POŠLJI POVPRAŠEVANJE ~

Povezava do originalnega članka

Kiri komad je že to?
2025-11-18 19:00 - 21:00 | Maribor center / Vetrinjc – BarCoda
Glasbeni kviz v Vetrinjcu
Voditelja večera: Jerry Blitefield & Chris Russell Misliš, da poznaš glasbo? Preizkusi svoj sluh — in spomin — na glasbenem kvizu Kiri komad je že to? Ekipe po dva se bodo pomerile v prepoznavanju pesmi od šestdesetih let naprej. Namigi bodo prihajali v različnih oblikah – kratki zvočni ali video posnetki, pa tudi koščki besedil.
Nagrade:
🥇 1. mesto: celoten znesek zbranih prijavnin + vstopnica za koncert po izbiri v Vetrinjcu
🍀 Srečni poraženec: ena naključno izbrana ekipa prejme brezplačno pijačo
Pravila in informacije:
➜ Ekipe sestavljata dva igralca (posamezniki se lahko povežejo tudi na dogodku)
➜ Največ 20 ekip
➜ Prijavnina: 5 € na ekipo (2,5 € na osebo)
➜ Ekipe se morajo vnaprej prijaviti in plačati prijavnino (sprejemamo samo gotovino) v Vetrinjcu
➜ Jezik: angleščina (po potrebi bo zagotovljen prevod v slovenščino)
➜ Prepovedana uporaba mobilnih telefonov
➜ Ekipe odgovor sporočijo z dvigom predmeta
➜ Štejejo samo 100 % pravilni odgovori

Povezava do originalnega članka

Name that tune | Kiri komad je že to?
2025-11-18 19:00 - 22:00 | Maribor center / Studio
Kviz: 19.00–21.00 (vključno s 15-minutnim odmorom)
Razglasitev zmagovalcev in podelitev nagrad: 21.00
Voditelja večera: Jerry Blitefield & Chris Russell
Misliš, da poznaš glasbo? Preizkusi svoj sluh — in spomin — na glasbenem kvizu Kiri komad je že to?
Ekipe po dva se bodo pomerile v prepoznavanju pesmi od šestdesetih let naprej. Namigi bodo prihajali v različnih oblikah – kratki zvočni ali video posnetki, pa tudi koščki besedil. Če pesmi ne uganete takoj, brez skrbi – dodali bomo še kakšen namig. Točke prinašajo ne le pravilni naslovi, ampak tudi izvajalci, albumi in leta izida. Skratka: kviz za vse, ki poslušate malo preveč pozorno.
Nagrade:
1. mesto: celoten znesek zbranih prijavnin + vstopnica za koncert po izbiri v Vetrinjcu
Srečni poraženec: ena naključno izbrana ekipa prejme brezplačno pijačo
Pravila in informacije:
➜ Ekipe sestavljata dva igralca (posamezniki se lahko povežejo tudi na dogodku)
➜ Največ 20 ekip
➜ Prijavnina: 5 € na ekipo (2,5 € na osebo)
➜ Ekipe se morajo vnaprej prijaviti in plačati prijavnino (sprejemamo samo gotovino) v Vetrinjcu
➜ Jezik: angleščina (po potrebi bo zagotovljen prevod v slovenščino)
➜ Prepovedana uporaba mobilnih telefonov
➜ Ekipe odgovor sporočijo z dvigom predmeta
➜ Štejejo samo 100 % pravilni odgovori
Zberi svojega najbistrejšega soigralca in se pripravi na večer glasbe, smeha in prijateljskega tekmovanja!

Povezava do originalnega članka

Pesniški koncert ob 100. obletnici rojstva Cirila Zlobca
2025-11-18 19:30 - 21:00 | Dvorana Union
IN NA ZAČETKU JE BILA BESEDA
pesniški koncert ob 100. obletnici rojstva cirila zlobca
Torek, 18. november 2025 // ob 19.30 // Dvorana Union // dogodek ima vstopnino
Stoletnica rojstva Cirila Zlobca je botrovala nastanku umetniškega dogodka, ki se enemu izmed najvidnejših slovenskih pesnikov poklanja z besedo, glasbo in plesom. Pesniški koncert, kot so inovativno formo poimenovali njeni kreatorji, vidni slovenski umetniški ustvarjalci, pa se ne posveča le Zlobčevemu literarnemu opusu, temveč naslika veliko širšo podobo misleca, ki je s svojimi teoretičnimi prispevki, pa tudi družbeno ter politično angažiranostjo, ključno sooblikoval slovensko družbo na poti k samostojnosti in državnosti. Nesporni mojster pisane besede ni bil le prefinjen raziskovalec ter razgaljevalec lastne in občečloveške intime. Bil je polnokrvni intelektualec zavidljive miselne širine in globine ter analitičnosti in kritičnosti, ki sta izhajali iz pretanjenega posluha za svet ter ljudi okoli sebe. Vseskozi je sledil visokim etičnim in moralnim načelom ter argumentirano branil vrednote in ideale svobodne, pravične, vključujoče ter razumevajoče družbe. Prav tem idejam danes bolj kot kdajkoli v novem tisočletju krnijo državljansko pravico – ne le pri nas, temveč po vsem svetu. Zato bo dogodek tudi svojevrstna refleksija o družbeni vlogi umetnikov in umetnosti danes. Pa tudi poziv k samorefleksiji, razumu, empatiji in nenazadnje angažiranosti – da ideali in vrednote, ki jih je Zlobec tako goreče zastopal ter pogumno branil, ne bodo poteptani v prah zgodovine.
Dogodek traja 70 minut.
IZVAJALCI:
Izbor pesmi, scenarij in režija: Vladimir Jurc // Ples: Tjaša Bucik // Igrajo: Maja Blagovič, Vladimir Jurc, Primož Pirnat, Boris Ostan // Glasba: Ana Mezgec, violina // Aleksander Ipavec – Ipo, harmonika // Tinkara Kovač, flavta, vokal // Flavio Davanzo, trobenta // Denis Beganović, pozavna // Luč in video projekcije: Robert Jančigaj // Produkcija: Zavod Our-Labyrinth
VSTOPNICE:
Za dijake, študente, upokojence: 5 €
Abonenti sezone 2025/2026 (Orkestrski cikel, Komorni cikel in Komedija): 10 €
Redna cena: 15 €.
ORGANIZATOR:
Narodni dom Maribor, preberi več na www.nd-mb.si.

Povezava do originalnega članka

VABILO NA DELAVNICO: USTVARJALNOST IN KULTURNA DEDIŠČINA V VR
2025-11-19 13:00 | Tyrševa 15, Maribor
Združenje EPEKA, so.p., v okviru izvajanja mladinskih programov vabi na drugo delavnico iz cikla raziskovanja navidezne resničnosti, ki tokrat povezuje ustvarjalnost, kulturo in tehnologijo.
Na delavnici, ki se bo pričela ob 13. uri bomo odkrivali, kako lahko VR postane orodje za ohranjanje kulturne dediščine in izražanje identitete. Skozi VR izkušnje bomo vstopili v svet umetnosti in zgodb, ki jih lahko s pomočjo sodobnih tehnologij prenesemo v digitalno prihodnost. Udeleženci bodo imeli priložnost ustvariti lasten virtualni proctor, ki izraža njihovo kulturo, pogled na svet ali vizijo prihodnosti. Raziskovali bomo primere, kako se VR uporablja za predstavitev zgodovine, muzejev in kulturnih vsebin, ter razmišljali o tem, kako lahko tehnologija prispeva k razumevanju različnih skupnosti.
Delavnica spodbuja domišljijo, medkulturni dialog in razmišljanje o povezanosti med umetnostjo in digitalnim svetom. Primerna je za vse, ki jih zanimajo kreativni izrazi, tehnologija in družbeni pomen kulture v sodobnem času.
Zaradi omejenih tehničnih kapacitet so obvezne predhodne prijave na: epeka@epeka.si ali v živo.
Celoten mladinski program, ki ga izvajamo, je za udeležence brezplačen, saj ga financirata Mestna občina Maribor in Urad RS za mladino.
The post VABILO NA DELAVNICO: USTVARJALNOST IN KULTURNA DEDIŠČINA V VR appeared first on EPEKA.

Povezava do originalnega članka

Knjižnični cikel: KDO JE OKUŽIL DEDKA?
2025-11-19 16:00 - 17:00 | Okolica / Knjižnica Pobrežje (Mercator center Pobrežje), Puhova ulica 1
Abfeminenčna družinska drama
Igriva refleksija družbene in politične realnosti prikaže razpoke med tremi generacijami, ki jih še dodatno poglobijo medijska senzacionalnost in politična polarizacija. Oče in sin se po letu molka znova srečata – njun covidni konflikt oživi v seriji nerodnih, a komičnih trenutkov.
Bo na koncu smeh ali prepir?
Tudi vi odločate. Namizno gledališče, kjer ste gledalci povabljeni k soustvarjanju – za isto mizo.
Prijave na naslov: natasa.konec@mb.sik.si

Povezava do originalnega članka

Pisateljica za katedrom: Janja Vidmar
2025-11-20 09:30 - 11:00 | Pedagoška fakulteta UM
Dogodek v sklopu pobude Beri, zares – Read. For real!
PISATELJICA ZA KATEDROM: JANJA VIDMAR
Četrtek, 20. november 2025 // 9:30 // Pedagoška fakulteta Univerze v Mariboru (predavalnica 0.27)
MKC Maribor se v sodelovanju s Pedagoško fakulteto Univerze v Mariboru pridružuje pobudi Beri, zares – Read, for real!, ki med 11. novembrom in 12. decembrom 2025 poteka na pobudo Evropske unije. V četrtek, 20. novembra, vabimo na gosotovanje pisateljice Janje Vidmar na Pedagoški fakulteti Univerze v Mariboru.

Evropska komisija je leta 2023 dala pobudo za Dan evropskih avtorjev, s katerim želimo mlajše generacije dodatno spodbuditi k branju knjig ter jim pomagati odkriti raznolikost in bogastvo evropske literature. Poudariti želimo, da je ob branju knjig mogoče neizmerno uživati in pri tem narediti nekaj dobrega zase ter za svojo celostno rast. Prav zato Mladinski kulturni center Maribor v sodelovanju s šolami in fakultetami organizira cikel srečanj Pisatelj oz. pisateljica za katedrom, saj je srečanje v živo z zanimivimi in navdihujočimi avtorji in avtoricami odličen način, da se mladi odlepijo od zaslonov ter se lotijo izpolnjujoče pustolovščine branja knjig.
Mladinski kulturni center Maribor – literarni program MKC Črka in Pedagoška fakulteta Maribor se pridružujeta pobudi EU Beri, zares – Read for real!, v okviru katere bodo med 11. novembrom in 12. decembrom 2025 potekali številni dogodki in aktivnosti z namenom promocije branja med mladimi. Za kateder vabita priljubljeno pisateljico Janjo Vidmar, ki bo gostovala na Pedagoški fakulteti Univerze v Mariboru v četrtek, 20. novembra 2025, ob 9.30, v predavalnici 0.27. Pogovor z avtorico bo vodila literarna zgodovinarka, redna profesorica za področje slovenske književnosti ter izvrstna poznavalka mladinske književnosti dr. Dragica Haramija, nastop bo namenjen študentom in študentkam Pedagoške in fakultete, odprt pa bo tudi za ostalo javnost.
VLJUDNO VABLJENE & VABLJENI!

Dodatne informacije: petra.kolmancic@mkc.si
Dogodek spada pod okrilje EU projekta Read for Real! https://www.readforreal.com/
Organizator: MKC Maribor – Literarni program MKC Črka v sodelovanju s Pedagoško fakulteto Maribor.
Program MKC Črke finančno omogoča Mestna občina Maribor in Urad RS za mladino. Dogodek spada v sklop javnih prireditev, ki jih sofinancira Javna agencija RS za knjigo.

Povezava do originalnega članka
